NARIADENIE KOMISIE (ES) č. 696/98
z 27. marca 1998,
ktorým sa vykonáva nariadenie Rady (ES) č. 515/97 o vzájomnej pomoci medzi správnymi orgánmi členských štátov a spolupráci medzi správnymi orgánmi členských štátov a Komisiou na zabezpečenie riadneho uplatňovania predpisov v colných a poľnohospodárskych záležitostiach
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 515/97 z 13. marca 1997 o vzájomnej pomoci medzi správnymi orgánmi členských štátov a spolupráci medzi nimi a Komisiou na zabezpečenie riadneho uplatňovania predpisov v colných a poľnohospodárskych záležitostiach, ďalej len "základné nariadenie", a najmä na jeho článok 43 ods. 3[1],
keďže základné nariadenie ustanovuje vytvorenie centrálnej databázy na uspokojenie potrieb administratívnych orgánov zodpovedných za uplatňovanie legislatívy na colné a poľnohospodárske záležitosti a záležitosti Komisie; keďže účelom tejto databázy je pomôcť v prevencii, vyšetrovaniu a stíhaniu skutkov, ktoré sú v rozpore s colnou a poľnohospodárskou legislatívou, zvýšením účinnosti postupov spolupráce a riadenia príslušných orgánov prostredníctvom rýchlejšieho obehu informácií;
keďže je potrebné určiť činnosti týkajúce sa uplatňovania poľnohospodárskej legislatívy, pre ktoré sa musia zaviesť informácie do centrálnej databázy colného informačného systému (CIS), ako požaduje základné nariadenie;
keďže je potrebné, podľa článku 25 základného nariadenia, určiť aj prvky, ktoré treba zaradiť do databázy CIS pre každú z kategórií podľa položiek a) až f) článku 24 vyššie uvedeného nariadenia;
keďže vyššie uvedené prvky obsahujú osobné údaje, ktoré podliehajú osobitným ochranným opatreniam; keďže najmä tieto údaje možno ukladať do databázy, iba keď sú splnené podmienky stanovené v článku 27 ods. 2 základného nariadenia;
keďže opatrenia ustanovené v tomto nariadení sú v súlade so stanoviskom výboru ustanoveného v článku 43 základného nariadenia,
PRIJALA TOTO NARIADENIE:
Článok 1
Činnosti v spojení s uplatňovaním poľnohospodárskych predpisov, ktoré si podľa článku 23 základného nariadenia vyžadujú zavedenie informácií do colného informačného systému (CIS), sú činnosti súvisiace s:
a) dovozom tovaru z tretích krajín, ktorý podlieha poľnohospodárskej legislatíve, a najmä colným poplatkom;
b) vývozom tovaru do tretích krajín, ktorý podlieha poľnohospodárskej legislatíve;
c) pohybom tovaru, ktorý podlieha poľnohospodárskej legislatíve, v rámci spoločného alebo vonkajšieho tranzitného režimu a činnosťami zahrňujúcimi dočasné uskladnenie takého tovaru v spoločenstve, keď sa obchoduje medzi spoločenstvom a treťou krajinou;
d) pohybom tovaru vnútri spoločenstva, ktorý podlieha obmedzeniam alebo zákazom vyplývajúcim z poľnohospodárskej legislatívy, alebo ktorý je zvýhodnený pomocou spoločenstva.
Článok 2
Prvky, ktoré pravdepodobne budú zaradené do databázy CIS podľa kategórií a) až f) článku 24 základného nariadenia, sú uvedené v prílohe k tomuto nariadeniu.
Článok 3
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Bude sa uplatňovať od 13. marca 1998.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 27. marca 1998